**Ναυάγιο Μαζωτού – Ένα ταξίδι που δεν τέλειωσε**

Το Περιφερειακό Δημοτικό Σχολείο Μαζωτού είναι ένα μικρό τριθέσιο σχολείο το οποίο αντιμετώπισε κατά τη φετινή σχολική χρονιά μια ιδιαίτερη πρόκληση. Οι μαθητές του αυξήθηκαν περίπου κατά 30% καθώς ενσωματώθηκαν σε αυτό, οι μαθητές του Δημοτικού σχολείου Αλαμινού που έκλεισε και μια άλλη ομάδα παιδιών με μεταναστευτική βιογραφία. Παρόλες τις δυσκολίες και τις ιδιαιτερότητές του, στοχεύει ψηλά σε όλους τους τομείς διατηρώντας υψηλές προσδοκίες για την απόδοση, τη συνεργασία και την ανάπτυξη όλων: μαθητών/τριών, εκπαιδευτικών, γονιών.

Μετά από τις αρχικές αξιολογήσεις στις τάξεις, τις παρατηρήσεις και τις συνεδρίες του διδασκαλικού συλλόγου διαφάνηκε ότι χρειάζεται να γίνουν σημαντικά βήματα βελτίωσης τόσο στην αναγνωστική δεξιότητα και στην κατανόηση κειμένου αλλά και στην παραγωγή προφορικού και γραπτού λόγου. Επιπλέον εντοπίσαμε την ανάγκη ανάπτυξης βασικών δεξιοτήτων και στρατηγικών που να ενισχύουν τη μάθηση, το ενδιαφέρον και την ενεργό συμμετοχή των παιδιών σε όλα τα γνωστικά αντικείμενα του ωρολογίου προγράμματος. Μέσα σε αυτά τα πλαίσια καθορίσαμε το όραμα και την πορεία δράσης μας. Ο καθορισμός του οράματος βασίστηκε σε μια εσωτερική, εντατική διαδικασία παρατήρησης και αυτοαξιολόγησης του σχολείου.

Προσδοκούμε στη δημιουργία ενός Περιφερειακού Σχολείου μέσα στο οποίο εκπαιδευτικοί και παιδιά να εργάζονται με ζήλο, άνεση και δημιουργικότητα, μέσα σε ένα κλίμα συνεργασίας και δημοκρατικότητας. Μια σχολική μονάδα που να προωθεί και να διαπνέεται από μια ΚΟΥΛΤΟΥΡΑ ΜΑΘΗΣΗΣ για όλους και όλες. ΟΡΑΜΑ ΜΑΣ η δημιουργία ενός αειφόρου εκπαιδευτικού οργανισμού, που πάει μπροστά, που απορρίπτει τη στασιμότητα. Ενός σχολείου που σκέφτεται, συμμετέχει, μιλά, αγαπά, φαντάζεται και δημιουργεί. Ενός σχολείου που παράγει πολιτισμό. Στόχος μας η Aειφόρος ανάπτυξη και διαχείριση του φυσικού και πολιτισμικού περιβάλλοντος του σχολείου σε τρεις άξονες: α) Ποιοτική Εκπαίδευση και Βέλτιστη Μαθησιακή Εμπειρία β) Αειφόρος Κοινότητα και γ) Συνεργασία, Συνεταιρισμός.

Η εργασία μας ***«Ναυάγιο Μαζωτού – Ένα ταξίδι που δεν τέλειωσε»*** πραγματοποιείται με τη μορφή Έρευνας Δράσης. Δίνουμε έμφαση στην μελέτη του Ναυαγίου του Μαζωτού, σε συνεργασία με το Τμήμα Ενάλιας Αρχαιολογίας του Πανεπιστημίου Κύπρου, το σύμβουλο ελληνικών του Παιδαγωγικού Ινστιτούτου και την οικεία επιθεωρήτρια του σχολείου, τους Αυτοδύτες της ΑΤΗΚ, το εργαστήρι εικαστικής δημιουργίας Diatehnon Αrts & Culture και το 1ο Δημοτικό Σχολείο Βροντάδος, Χίου. Στόχος η αξιοποίηση του πλούσιου πολιτιστικού περιβάλλοντος των παιδιών που θα οδηγήσει στη βελτίωση των μαθησιακών αποτελεσμάτων αλλά και στην αύξηση του ενδιαφέροντος για το σχολείο και στην καλλιέργεια κουλτούρας μάθησης, συνεργασίας και αριστείας.

**Γιατί είναι τόσο σημαντικό το Ναυάγιο του Μαζωτού;**

Πρόκειται για ναυάγιο εμπορικού πλοίου της ύστερης κλασσικής περιόδου που εντοπίστηκε στη θαλάσσια περιοχή ανοιχτά του χωριού Μαζωτός, σε βάθος 45 μέτρων. Είναι το πρώτο ναυάγιο αυτής της περιόδου που εντοπίστηκε στη Ν.Α Μεσόγειο να μεταφέρει Χιακούς αμφορείς, σε βάθος που μπορούν να εργαστούν δύτες. Συνεπώς, η επιστημονική του σημασία είναι μεγάλη καθώς η έρευνά του μπορεί να απαντήσει σε ερωτήματα που αφορούν τους θαλάσσιους δρόμους και το εμπόριο μεταξύ των λαών του Αιγαίου και της Ανατολικής Μεσογείου. H έρευνα στο Ναυάγιο του Μαζωτού άρχισε το 2007 και διενεργείται από την Ερευνητική Μονάδα Αρχαιολογίας (ΕΜΑ) του Πανεπιστημίου Κύπρου, υπό τη διεύθυνση της Δρ Στέλλας Δεμέστιχα, σε συνεργασία με το Ίδρυμα ΘΕΤΙΣ και το Τμήμα Αρχαιοτήτων Κύπρου. Αποτελεί την πρώτη υποβρύχια αρχαιολογική έρευνα που πραγματοποιείται από κυπριακούς φορείς. (<http://www.ucy.ac.cy/marelab/el/research/mazotos-shipwreck>)

Είναι η πρώτη φορά που το Τμήμα Ενάλιας Αρχαιολογίας προσεγγίζεται από εκπαιδευτικό οργανισμό (το Περιφερειακό Δημοτικό Σχολείο Μαζωτού), για συνεργασία και αξιοποίηση των αρχαιολογικών ευρημάτων στη μαθησιακή διαδικασία.

**Πώς εργαστήκαμε:**

* Σχεδιάσαμε ενότητες στα μαθήματα Ελληνικών, Ιστορίας, Τέχνης.
* Συνεργαστήκαμε με σύμβουλο του Παιδαγωγικού Ινστιτούτου για να εναρμονίσουμε το έργο στη διδακτέα ύλη.

**Τι δράσεις και συνεργασίες εντάξαμε στο ωρολόγιο πρόγραμμα:**

1. Επίσκεψη των δυτών των ναυαγίου (αυτοδύτες ΑΤΗΚ) στο σχολείο – συνεντεύξεις, προβολή εκπαιδευτικής ταινίας, μάθημα οικολογίας της θάλασσας, παραγωγή γραπτού λόγου από τα παιδιά.
2. Εκπαιδευτική επίσκεψη στο Μουσείο Θάλασσα για επιτόπια μελέτη του Κερύνια ΙΙ και σύγκρισης του με το Ναυάγιο Μαζωτού.
3. Δημιουργία αντιγράφων μετά από μελέτη των αρχαιολογικών ευρημάτων - συνεργασία με καλλιτεχνικό εργαστήρι – όλα τα παιδιά φτιάχνουν με πηλό οξυπύθμενους αμφορείς.
4. Συνεργασία με την ομάδα ενάλιας αρχαιολογίας του Πανεπιστημίου Κύπρου και επίσκεψη στο χώρο του ναυαγίου, φωτογραφίες και βίντεο από την ανέλκυση και τη συντήρηση των αρχαιοτήτων.
5. Προκήρυξη και διεξαγωγή διαγωνισμού ζωγραφικής - συνεργασία με το κοινοτικό συμβούλιο του Μαζωτού.
6. Έκδοση καλλιτεχνικού ημερολογίου από το Κοινοτικό Συμβούλιο με έργα των παιδιών του σχολείου.
7. Δημιουργία τραγουδιών για το ναυάγιο.
8. Δημιουργία παιχνιδιού γνώσεων.
9. *Πρόγραμμα eTwinning – Έργο: Ένα ταξίδι που δεν τέλειωσε* Συνεργασίας με το 1ο Δημοτικό Σχολείο Βροντάδου Χίου από όπου ξεκίνησε το καράβι τον 4ο αιώνα π.Χ., ώστε τα παιδιά να ανακαλύψουν στοιχεία κοινής πολιτιστικής κληρονομιάς αλλά και να εμπεδώσουν δεσμούς φιλίας και συνεργασίας στα πλαίσια δημιουργικών εκπαιδευτικών διαθεματικών δραστηριοτήτων, με την αξιοποίηση και των ΤΠΕ.

Όλες δραστηριότητες γίνονται με τη συμμετοχή μαθητών και μαθητριών και υπάρχει αλληλεπίδραση και διάχυση του παραγόμενου έργου και των αποτελεσμάτων ανάμεσα σε όλες τις τάξεις του σχολείου και με τους εξωτερικούς συνεργάτες μας. Οι μαθητές και οι εκπαιδευτικοί συμμετείχαν στον προγραμματισμό και σε όλες τις δράσεις. Πέραν από τη συνεργασία μας με το 1ο Δημοτικό Σχολείο Βροντάδου στη Χίο, σκοπεύουμε την επόμενη σχολική χρονιά να συνεργαστούμε με τα δημοτικά σχολεία των γειτονικών με το Μαζωτό, κοινοτήτων.

Σε συνεργασία με τη Σχολική Εφορεία Μαζωτού, δημιουργήσαμε στο σχολείο εργαστήρι ηλεκτρονικών υπολογιστών, το οποίο αξιοποιείται από τα παιδιά για τις εργασίες τους. Δημιουργήσαμε αρχείο με πληροφοριακό υλικό για το ναυάγιο. Χρησιμοποιήσαμε πλατφόρμα τηλεδιάσκεψης για επικοινωνία με τους μαθητές και τις μαθήτριες και τους εκπαιδευτικούς του 1ου Δημοτικού Σχολείου Βροντάδος Χίου. Τα παιδιά χρησιμοποίησαν επίσης το διαδίκτυο για την έρευνα τους αλλά και για τη δημιουργία παιχνιδιού γνώσεων στο ppt. Ο Σύνδεσμος Γονέων κάλυψε οικονομικά τις εκπαιδευτικές επισκέψεις και άλλες δράσεις καθώς αρκετά παιδιά ανήκουν σε οικογένειες που αντιμετωπίζουν οικονομικές δυσκολίες.

Το σχολείο ωφελήθηκε γιατί δημιουργήθηκε ένας ενθουσιασμός και μια αίσθηση κοινής πολιτιστικής ταυτότητας που ώθησε όλους και όλες στη συμμετοχή. Ο βασικός σκοπός μας για αύξηση του μαθησιακού ενδιαφέροντος των παιδιών αλλά και για βελτίωση των μαθησιακών αποτελεσμάτων και των δεξιοτήτων των παιδιών, έχει επιτευχθεί σε μεγάλο βαθμό. Η πρωτοβουλία μας για δράση έχει βελτιώσει τη μαθησιακή εμπειρία διδασκόντων, διδασκομένων και ευρύτερης κοινότητας, με θετικότατο αντίκτυπο στις μαθησιακές επιδόσεις αλλά και στο αίσθημα περηφάνιας για το σχολείο και για τον πολιτιστικό θησαυρό που υπάρχει στη θαλάσσια περιοχή του Μαζωτού. Έχει βοηθήσει πρωτίστως στην ανάπτυξη κουλτούρας μάθησης, συνεργασίας και αειφόρου ανάπτυξης καθώς το έργο "Ναυάγιο Μαζωτού – Ένα ταξίδι που δεν τέλειωσε", θα συνεχίζεται και θα διευρύνεται.

**ΠΕΡΙΛΗΨΗ:**

Το Περιφερειακό Δημοτικό Σχολείο Μαζωτού είναι ένα μικρό τριθέσιο σχολείο το οποίο αντιμετώπισε κατά τη φετινή σχολική χρονιά μια ιδιαίτερη πρόκληση. Οι μαθητές του αυξήθηκαν περίπου κατά 30% καθώς ενσωματώθηκαν σε αυτό, οι μαθητές του Δημοτικού σχολείου Αλαμινού που έκλεισε, και μια άλλη ομάδα παιδιών με μεταναστευτική βιογραφία.

Η εργασία μας «Ναυάγιο Μαζωτού – Ένα ταξίδι που δεν τέλειωσε» πραγματοποιείται με τη μορφή Έρευνας Δράσης. Στόχος η αξιοποίηση του πλούσιου πολιτιστικού περιβάλλοντος των παιδιών που θα οδηγήσει στη βελτίωση των μαθησιακών αποτελεσμάτων, στην αύξηση του ενδιαφέροντος για το σχολείο και τη μάθηση, και στην καλλιέργεια κουλτούρας συνεργασίας, αριστείας και αειφορίας.